ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И СЪВЕТА относно постигнатия напредък при провеждането на реформата на ЕКГФО в резултат на препоръките от доклада на Мейстад /* COM/2014/0396 final */





ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И СЪВЕТА относно постигнатия напредък при провеждането на реформата на ЕКГФО в резултат на препоръките от доклада на Мейстад 1. Цел и обхват на доклада Регламентът на Европейския парламент и на Съвета, с който се създава програма на Съюза в подкрепа на специфични дейности в областта на финансовото отчитане и одита за периода от 1 януари 2014 г. до 31 декември 2020 г.[1], влезе в сила на 9 април 2014 г. след публикуването му в Официален вестник на Европейския съюз[2]. Общата цел на програмата на Съюза е да се подобрят условията за ефективното функциониране на вътрешния пазар чрез подпомагане на прозрачното и независимо разработване на международните стандарти за финансово отчитане и одит. Член 3 от Регламента гласи, че бенефициери по програмата в областта на финансовото отчитане са: — Европейската консултативна група за финансова отчетност (ЕКГФО), — Фондацията на Съвета по международните счетоводни стандарти (ФСМСС), чийто правоприемник е Фондацията за международните стандарти за финансово отчитане (Фондацията за МСФО) Бенефициер в областта на одита е: — Надзорният съвет за отчитане и отразяване на обществения интерес (PIOB). Съгласно член 9, параграф 1 от Регламента в срок до 31 март 2014 г. Комисията представя на Европейския парламент и на Съвета първия доклад относно необходимите реформи на управлението в областта на счетоводството и финансовата информация по отношение на ЕКГФО, като взема предвид, наред с другото, промените вследствие на препоръките, изложени в доклада на специалния съветник, и мерките, които вече са предприети от ЕКГФО за провеждане на посочените реформи. Докладът обхваща единствено провеждането на реформата на ЕКГФО в резултат на доклада на Филип Мейстад[3], в който бяха посочени препоръки за такава реформа и който бе обсъден от Съвета по икономически и финансови въпроси на 15 ноември 2013 г. 2. Обща информация Основната цел на счетоводството е да подпомага заинтересованите страни при вземането на по-добри бизнес решения, като им осигурява адекватна финансова информация. Прецизната и навременна финансова информация е незаменима за вземането на разумни инвестиционни решения и за управлението на бизнес организации, като същевременно позволява на собствениците на предприятия да измерват ефективността на своите операции. Поради глобалния характер на капиталовите пазари е наложително правилата за финансово отчитане и за одит да бъдат хармонизирани на световно равнище, за да се осигури прозрачност, съпоставимост и безпрепятствено функциониране на тези пазари, както и за изграждане на интегриран пазар на финансови услуги в ЕС. Широко се признава фактът, че директивите на ЕС за счетоводството не внесоха достатъчна степен на хармонизация на финансовото отчитане на дружествата, чиито ценни книжа са допуснати до търговия на регулиран пазар в ЕС. Ето защо вместо да въведе собствен набор от регионални стандарти за финансово отчитане, ЕС реши да приеме международните счетоводни стандарти. Европейският съюз е отдавнашен привърженик на идеята за приемане на единен набор от световни счетоводни стандарти. Г-20 също неколкократно призовава за сближаване на съществуващите и за приемане на световни счетоводни стандарти[4]. Съюзът демонстрира водещата си роля в този процес, като през 2002 г. прие международните счетоводни стандарти, издадени от Съвета по международни счетоводни стандарти (МСФО)[5], които дружествата, чиито ценни книжа са допуснати до търговия на регулиран пазар в ЕС, трябва да използват при изготвянето на своите консолидирани финансови отчети. Съгласно Регламента относно международните счетоводни стандарти[6] МСФО влязоха в сила в ЕС през 2005 г. Комисията периодично приема нови стандарти, които подлежат на процедура на комитология по регулиране с контрол. В една глобализирана икономика е необходимо стандартите между различните юрисдикции да се сближат и да се разработят международни стандарти в рамките на прозрачен и характеризиращ се с демократичност отчетен процес. Предвид значението на счетоводните стандарти за финансовите пазари, Съюзът изпълнява ключова роля в процеса на определяне на международните стандарти. За да се гарантира, че интересите на Съюза са защитени и че световните стандарти са висококачествени и съвместими с правото на Съюза, особено важно е интересите на Съюза да бъдат представени адекватно. Тъй като все по-голям брой държави приемат и прилагат МСФО, относителното влияние на Европа в процеса на определяне на международните стандарти намалява. ЕКГФО[7] е частноправен субект и консултативен орган на Европейската комисия по техническите аспекти на счетоводното отчитане. Групата пое задачата да дава надежден технически принос нагоре по веригата в процеса на СМСС за определяне на стандарти. През март 2013 г. комисар Барние назначи Филип Мейстад за специален съветник с мандат да проучи начините за разширяване на приноса на ЕС към разработването на международните стандарти за финансово отчитане (МСФО) и за подобряване на управлението на европейските органи, които участват в този процес. Г-н Мейстад проведе редица интервюта и консултации, преди да изготви своя окончателен доклад. В доклада бяха откроени три различни варианта за увеличаване на влиянието на Европейския съюз при определянето на международните счетоводни стандарти: преобразуване на ЕКГФО, прехвърляне на отговорности от ЕКГФО на Европейския орган за ценни книжа и пазари (ЕОЦКП) или замяна на ЕКГФО с агенция на ЕС. В доклада на г-н Мейстад се препоръчваше ЕКГФО да бъде преструктурирана. 3. Контекст и преглед на реформите на ЕКГФО 3.1 Настоящ статус на ЕКГФО Европейската консултативна група за финансова отчетност (ЕКГФО) е международна асоциация с нестопанска цел („IVZW/AISBL“) по белгийското право, създадена през 2001 г. в Брюксел от основните европейски професионални асоциации в областта на финансовото отчитане. Настоящите ѝ членове са BUSINESSEUROPE (European Business Federations — Европейски бизнес федерации), FEE (European Federation of Accountants — Европейска федерация на счетоводителите), Insurance Europe (European Insurance Organisation — Европейска организация на застрахователите), EBF (European Banking Federation — Европейска банкова федерация), ESBG (European Savings Banks Group — Европейска група на спестовните банки), EACB (European Association of Co-operative Banks — Европейска асоциация на кооперативните банки) и EFAA (European Federation of Accountants and Auditors — Европейска федерация на счетоводителите и одиторите). Освен това тя си сътрудничи с органите, определящи националните счетоводни стандарти в държавите — членки на ЕС. Понастоящем ЕКГФО осъществява дейността си чрез независима Техническа експертна група (ТЕГ), подпомагана от Група на потребителите, както и от различни работни и консултативни групи. В своя ранен етап работата се координира от Комитет по ресурсите и планирането (КРП), в който са представени основните европейски органи, определящи националните счетоводни стандарти. Дейността на ЕКГФО се наблюдава от независим надзорен съвет. Неговите основни задължения включват подбор на членовете и надзор на дейността на Техническата експертна група и Комитета по ресурсите и планирането; мониторинг на сътрудничеството с органите, определящи националните счетоводни стандарти; и осигуряване на подходящо финансиране на ЕКГФО. Настоящият надзорен съвет на ЕКГФО се състои от утвърдени специалисти и лидери с интереси в областта на световното развитие на финансово отчитане, които представят подходящ професионален баланс (като се включват ползватели, лица, изготвящи отчети, и счетоводители) и географско разпределение. Надзорният съвет включва и трима членове от сферата на публичната политика. Европейската комисия и Европейският орган за ценни книжа и пазари са наблюдатели на заседанията на съвета. Надзорният съвет се назначава от Общото събрание на ЕКГФО. 3.2 Ключови аспекти на реформата на ЕКГФО в съответствие с препоръките на Мейстад Препоръчаният вариант — преобразуване на ЕКГФО, се състои основно в назначаването на съвет на високо равнище[8], който да подобри организацията с оглед постигане на поставените три цели: осигуряване на институционална легитимност за позициите на ЕКГФО в допълнение към легитимността, осигурена от нейната надлежна процедура; наличие на набор от различни и допълващи се умения за разработване на позициите на групата и по-тясно привличане на органите, определящи националните счетоводни стандарти, в организацията, както и създаване на условия за тяхното участие във всички етапи от процеса на вземане на решения. Ключовите елементи от препоръките в доклада на Мейстад за реформата на ЕКГФО са следните: Поясняване на мандата на ЕКГФО Съгласно доклада на Мейстад мандатът на ЕКГФО следва да бъде насочен към прилагането на МСФО и не трябва да обхваща дружества, чиито акции не са допуснати за търговия на регулиран пазар, по-специално малките и средните предприятия (МСП), които не прилагат МСФО. Финансиране на ЕКГФО Що се отнася до финансирането на ЕКГФО, в доклада на Мейстад се предлага най-вече да се оцени правната възможност за създаване на система за задължителни вноски/такси, заплащани от дружествата, чиито акции са допуснати за търговия на регулиран пазар, които използват МСФО и извличат ползи от тях. В очакване на законодателството за такава система от такси в доклада се препоръчва държавите членки да организират национални механизми за финансиране (ако все още не са го направили). Структура на ЕКГФО Общо събрание В доклада се препоръчва разширяване на Общото събрание в рамките на настоящата правна форма на ЕКГФО (международна асоциация с нестопанска цел — AISBL), така че в него да се включат националните механизми за финансиране и други частни и/или публични организации, които участват с финансови вноски или в натура. Общото събрание ще упражнява надзор върху съвета, който взема решения, включително върху назначаването на неговите членове. Надзорен съвет Съгласно доклада на Мейстад настоящият надзорен съвет следва да бъде заменен от съвет на високо равнище, който ще одобрява писмените коментари, адресирани до СМСС, и писмата с одобряващи становища до Комисията, като се осланя на дейността на техническа група. Новият съвет ще се назначава от Общото събрание и ще бъде съставен от членове от три стълба: - европейски публични институции (четирима членове, номинирани съответно от Европейския орган за ценни книжа и пазари (ЕОЦКП), Европейския банков орган (ЕБО), Европейския орган за застраховане и професионално пенсионно осигуряване (ЕОЗППО) и Европейската централна банка (ЕЦБ); - заинтересовани страни (петима членове: промишлени и търговски дружества; финансови институции; професионални счетоводители; ползватели); - органи, определящи националните счетоводни стандарти (седмина членове с негласното споразумение, че винаги ще бъдат представени органите, определящи националните счетоводни стандарти на четирите най-големи държави членки). В доклада на Мейстад се препоръчва съветът да включва и председател, който ще се номинира от Комисията с одобрението на Съвета и Парламента. Освен това Комисията ще назначава един наблюдател с право на изказване в съвета. Съветът ще взема решения на основата на консенсус. В съответствие с доклада на Мейстад бъдещите членове на съвета следва да са добре запознати с принципите на финансовото отчитане и последствията от него, по-специално по отношение на икономическия растеж и финансовата стабилност. За тази цел в доклада се препоръчва да се разработят предварителни критерии, които да представляват целеви показатели за институциите, организациите и органите, определящи националните счетоводни стандарти, които номинират кандидати. На последно място, в доклада се препоръчва ролята на председателя на съвета, който ще бъде основният публичен говорител на ЕКГФО, да се отдели от ролята на главния изпълнителен директор, който е отговорен за ежедневното управление на организацията, включително председателството на ТЕГ. Техническа експертна група (ТЕГ) Беше препоръчано бъдещата ТЕГ да консултира съвета, вместо да разполага с пълните правомощия да определя позициите на ЕКГФО. Променената ТЕГ ще подготвя проектите, представени за одобрение от съвета. Съветът ще предоставя насоки и обратна информация на ТЕГ. ТЕГ ще продължи да се състои от експерти, които следва да бъдат практикуващи професионалисти с разнообразен професионален опит и географски произход. Членовете на ТЕГ ще се назначават по прозрачен начин от съвета. ТЕГ ще продължи да се подпомага от настоящия персонал на ЕКГФО. Оценки на въздействието В съответствие с доклада на Мейстад ЕКГФО се насърчава да продължи с усилията за изготвяне на оценки на въздействието, които отговарят на нуждите на потребителите и европейските законодатели, в сътрудничество с органите, определящи националните счетоводни стандарти. В тези оценки на въздействието се анализират ефектите от стандарта, проверява се дали стандартът повишава качеството на финансовата информация и се проучват варианти, различни от разгледаните от СМСС. Освен това ЕКГФО и другите засегнати европейски органи се насърчават да работят по по-координиран начин, когато извършват „изпитвания в реални условия“. Консултативен форум на органите, определящи счетоводни стандарти В доклада се препоръчва да се запазят срещите на всяко тримесечие между ЕКГФО и представители на всички органи, определящи националните счетоводни стандарти (включително Норвегия и Швейцария). Те са важни за сътрудничеството между европейските органи, определящи националните счетоводни стандарти, по-специално за по-малките държави членки. В допълнение понастоящем тези срещи служат като подготвителни срещи за европейските участници в Консултативния форум за счетоводни стандарти на СМСС. Препоръките в доклада на Мейстад получиха широка подкрепа на заседанието на Съвета по икономически и финансови въпроси на 15 ноември 2013 г. Комисията ги счита за целеви показател при провеждането на реформите на ЕКГФО. 3.3 Позиция на Европейската централна банка и европейските надзорни органи по отношение на новата структура на ЕКГФО В съвместно писмо до Комисията от 20 януари 2014 г. трите европейски надзорни агенции (ЕНА), а именно Европейският орган за ценни книжа и пазари (ЕОЦКП), Европейският банков орган (ЕБО) и Европейският орган за застраховане и професионално пенсионно осигуряване (ЕОЗППО), изразиха загриженост във връзка с планираната реформа на ЕКГФО. ЕНА подчертаха колко е важно тяхното участие в процеса на одобрение, но изтъкнаха, че органът, който следва да бъде натоварен с тези отговорности, следва да служи на обществения интерес и следователно неговите процеси на вземане на решения следва да бъдат насочени към публичните органи. ЕНА информираха Комисията, че ако не бъдат извършени промени по смесената структура на управление и предложения модел на гласуване, те ще поискат статут на наблюдатели, а не пълно участие в новия надзорен съвет на ЕКГФО. Европейската централна банка изрази подобно мнение в писмо от 24 януари 2014 г. Комисията отчете опасенията, изразени от трите ЕНА и Европейската централна банка, и счете, че тези организации следва да изпълняват важна роля в ЕКГФО, като участват най-малко като наблюдатели в съвета. 3.4 Специален мандат на г-н Мейстад за последващи действия по процеса на изпълнение На 4 февруари 2014 г. комисар Барние се споразумя с Филип Мейстад да продължи неговия мандат като специален съветник, така че той да може да ръководи провеждането на реформата на ЕКГФО. Отчита се фактът, че за подробното и навременно провеждане на тези реформи са нужни значителни координирани усилия от страна на публичните и частните организации, които участват в процеса. Тъй като г-н Мейстад е лицето, ръководило и подпомагало цялостния процес чрез присъствието си на ключови срещи със заинтересованите страни и предоставяне стратегически съвети по основни въпроси, той е в подходяща позиция да следи за провеждането на реформите на ЕКГФО. 4. Напредък по провеждането на реформите 4.1 Постигнат напредък към настоящия момент Що се отнася до поясняването на мандата и свързаната с него насоченост на ЕКГФО към МСФО, Комисията отбелязва, че този въпрос вече e бил отразен в проекта на годишната програма от дейности на ЕКГФО за 2014 г. Комисията ще го вземе предвид в предстоящото споразумение за безвъзмездна помощ с ЕКГФО за 2014 г. и за следващите години и ще гарантира, че действителният обхват на дейностите на ЕКГФО е в съответствие с този мандат. Що се отнася до финансирането на ЕКГФО, и по-специално възможността за създаване на система от задължителни такси, заплащани от дружествата, чиито акции са допуснати за търговия на регулиран пазар, Комисията насочи своите усилия към онези части от реформата, осъществими в краткосрочен план. По подобен начин все още не са предприети официални стъпки за насърчаване на държавите членки, които все още не разполагат с национален механизъм за финансиране[9], да създадат такъв механизъм. В съответствие с доклада ЕКГФО отговаря за изпълнението на препоръките, свързани със структурата на ЕКГФО, за изготвянето на оценки на въздействието и за организирането на срещите на органите, определящи счетоводни стандарти. Общото събрание на ЕКГФО (съставено от седемте членуващи в ЕКГФО организации) трябваше да одобри измененията на устава и вътрешния правилник на ЕКГФО в резултат на препоръките. То също така трябваше да одобри разширяването на членството в ЕКГФО, така че да се обхванат националните механизми за финансиране и европейски организации, които понастоящем не членуват в ЕКГФО. Надзорният съвет на ЕКГФО предприе необходимите стъпки за подготовка на измененията на уставните документи на ЕКГФО, които да бъдат разгледани и одобрени от Общото събрание, като началото бе поставено със заседание на 20 ноември 2013 г. Членуващите в ЕКГФО организации подкрепиха реформата на ЕКГФО на основата на препоръките в окончателния доклад на г-н Мейстад от ноември 2013 г. След създаването на работната група през януари 2014 г., отговорна за провеждането на реформата в рамките на надзорния съвет на ЕКГФО, бе постигнат съществен напредък чрез взаимодействията по време на срещите с настоящите членуващи организации, с потенциални нови членове и с органите, определящи националните счетоводни стандарти (и/или националните механизми за финансиране). В резултат на това на 24 март 2014 г. надзорният съвет одобри цялостния набор от изменения на статута и вътрешния правилник, които да бъдат представени за разглеждане от Общото събрание в настоящия му състав, като бяха взети предвид коментарите от членуващите в ЕКГФО организации и органите, определящи националните счетоводни стандарти (и/или националните механизми за финансиране). Изменените статут и вътрешен правилник бяха одобрени оконачателно от Общото събрание на ЕКГФО на 16 юни 2014 г. Въз основа на препоръките на г-н Мейстад основните изменения на устава и вътрешния правилник на ЕКГФО са свързани със следните елементи: - разширяване на членството в Общото събрание, така че да се обхванат националните механизми за финансиране и други частни или публични организации; - критерии, ангажименти и права за членовете на Общото събрание; - минимум двугодишен финансов ангажимент за членовете на Общото събрание; - право на гласуване в Общото събрание, като се следва принципът, че никоя отделна организация не следва да може сама да блокира дейността на ЕКГФО; - задачи на Общото събрание; - Номиниращ комитет с консултативна роля по някои аспекти от процеса на номиниране и подбор; - профил и критерии на съвета; - роля на председателя на съвета; - отговорности на съвета; - резервни процедури за съвета за случаи, при които не може да се постигне консенсус; - отговорности на ТЕГ на ЕКГФО; - профил и критерии за членуване в ТЕГ на ЕКГФО. 4.2 Отклонения от препоръките на г-н Мейстад Въпреки че основните идеи в препоръките за реформите на ЕКГФО бяха спазени, важно е да се изтъкнат някои отклонения от препоръките в доклада на Мейстад. Става въпрос за следните аспекти: Състав на новия съвет В разрез с препоръката на г-н Мейстад, предвид мненията на някои държави членки, изразени по-специално на заседанието на Съвета по икономически и финансови въпроси през ноември 2013 г., балансът между органите, определящи националните счетоводни стандарти, в съвета бе постигнат, като на „по-малките“[10] държави членки бе дадено допълнително място. Освен това с оглед на решението на европейските надзорни органи и Европейската централна банка да не приемат пълно членство в съвета, тези организации ще получат статут на наблюдатели в него. В резултат на това бе отчетена необходимостта от някои изменения в състава на съвета, за да се постигне баланс между органите, определящи националните счетоводни стандарти, и частните заинтересовани страни. Поради това на частните заинтересовани страни ще бъдат осигурени три допълнителни места. Вземане на решения в съвета Предвид мненията на по-голямата част от заинтересованите страни и в съответствие с доклада на Мейстад, съгласно който новият съвет ще се стреми към решения на основата на консенсус, ще бъде предвиден резервен механизъм за случаи, при които не може да бъде постигнат консенсус. Той ще бъде под формата на гласуване, при което за вземане на решение ще бъде необходимо квалифицирано множество от две трети от членовете[11]. Съчетаване на функциите на главен изпълнителен директор на ЕКГФО и председател на ТЕГ на ЕКГФО Понастоящем главният изпълнителен директор на ЕКГФО изпълнява и функциите на председател на ТЕГ. В доклада на Мейстад се предлага това да се запази непроменено и в бъдеще. По време на обсъжданията на реформата обаче няколко членове на настоящия надзорен съвет изразиха мнение, че двете функции следва да бъдат разделени. В резултат на това в устава се предвижда единствено възможност (но не и изискване) двете функции да се съчетават. 4.3 Възможен график Както се посочва по-горе, изменените статут и вътрешни правила на ЕКГФО бяха одобрени от нейното Общо събрание на 16 юни 2014 г. За да може обаче да се подсигури плавен преход, те ще влязат в сила на 31 октомври, когато новото Общо събрание ще може да заседава и да избере нов съвет на ЕКГФО. Освен това на тази дата ще може да бъдат приети нови членове на ЕКГФО. 5. Заключения Въз основа на горепосоченото може да се заключи, че като цяло ЕКГФО е постигнала многообещаващ напредък по провеждането на реформите, следвайки ключовите препоръки от доклада на Мейстад. С цел да се осъществят основните промени, уставът и вътрешният правилник на ЕКГФО бяха изменени, за да отразят необходимите изменения на нейната структура и дейности. В това отношение следва да се отчете, че посочените изменения надхвърлят препоръчаното в доклада на Мейстад (например методологията за разпределение на правото на гласуване в Общото събрание, критериите за профила на членовете на съвета, отговорностите на съвета и ТЕГ). Бяха положени съвместни усилия от различни заинтересовани страни, които участват в процеса, за да се намери приемливо решение за всички страни. В тази връзка удължаването на мандата на г-н Мейстад се оказа от съществено значение, като се имат предвид неговите експертни знания и ангажираност в процеса. Що се отнася до очакваните отклонения от първоначалните препоръки на г-н Мейстад, най-съществената промяна се дължи на факта, че ЕЦБ и трите ЕНА приеха да имат единствено статут на наблюдатели в съвета, вместо да бъдат пълноправни членове. Тъй като в резултат на това в съвета останаха само два стълба от членове, бе постигнат баланс чрез предоставяне на три допълнителни места на частните заинтересовани страни. Комисията ще продължи да следи внимателно провеждането на реформата на ЕКГФО и надлежно ще докладва за това на Европейския парламент и на Съвета. В съответствие с новия Регламент за създаване на програма на Съюза в подкрепа на специфични дейности в областта на финансовото отчитане и одита за периода 2014—2020 г., от 2015 г. Комисията ще подготвя годишен доклад относно дейността на ЕКГФО, който ще обхваща напредъка по провеждането на реформите на управлението на консултативната група[12]. [1] С оглед на предстоящите реформи програмният период по отношение на ЕКГФО (Европейската консултативна група за финансова отчетност) е от 1 януари 2014 г. до 31 декември 2016 г. [2] ОВ L 105/1, 8.4.2014 г. [3] Филип Мейстад е бил министър по икономическите въпроси, министър на финансите и заместник министър-председател в белгийското правителство. Той също така е бил председател на Европейската инвестиционна банка от 2000 до 2011 г. През март 2013 г. г-н Мейстад бе назначен за специален съветник на комисар Барние с цел да извърши оценка на настоящата система за приемане на МСФО в ЕС с оглед на разширяване на европейския принос към разработването на висококачествени световни счетоводни стандарти. [4] След декларацията от Лондон от 2009 г. бяха отправяни многократни призиви, последният от които — през 2012 г. в Лос Кабос. [5] За целите на настоящия доклад понятието „международни счетоводни стандарти“ се отнася до Международните счетоводни стандарти (МСС), Международните стандарти за финансово отчитане (МСФО) и Разясненията на Комитета за разяснения на международните стандарти за финансово отчитане (КРМСФО). [6] Регламент № 1606/2002 на Европейския парламент и на Съвета от 19 юли 2002 г. за прилагането на международните счетоводни стандарти, ОВ L 243, 11.9.2002 г. [7] Европейска консултативна група за финансова отчетност. [8] Новият съвет ще замени ефективно настоящия надзорен съвет на ЕКГФО. [9] На заседанието на Регулаторния комитет по счетоводство обаче, проведено на 8 април 2014 г. в Брюксел, Комисията изтъкна пред държавите членки възможността да се създадат такива механизми за финансиране. [10] Както бе посочено, в съвета винаги ще бъдат представени органите, определящи националните счетоводни стандарти на четирите най-големи държави членки. [11] Ако в извънредни случаи не е налице квалифицирано множество, председателят на съвета може да представи своите заключения въз основа на гласуване с информативна цел, при което мнението на мнозинството ще бъде представено като съответната позиция. [12] В съответствие с Регламента годишният доклад следва да се предава на Европейския парламент и на Съвета най-късно до 30 юни всяка година.